IL-FOTOGRAFU TAN-NATURA Kienet kbira l-agħa li qamet meta l-ewwel esploraturi tal-kontinent Afrikan ħadu lura magħhom l-oġġetti, l-ħlejjaq u sfortunatament anki xi individwi Afrikani. Minn dakinhar in-nies intilfet wara din l-art misterjuża u sal-ġurnata ta' llum is-seħer tagħha għadu tant qawwi li bosta jisħqu li xi darba għad iżuruha, imqar darba! Mhux diffiċli tifhem x'joħloq dil-ġibda: l-ambjent distint, l-annimali eżotiċi, in-nies b'kulur ta' ġilda skura u b'kulturi għal kollox differenti, għal mument iġiegħluk taħseb li dħalt f'xi dinja oħra. U kienu proprju dawn l-elementi ta' skoperta u kurżità li ħajjruni nżur wirja fotografika li saret riċentement taħt it-titlu 'Walking in Africa'. Akkost li kont biss f'kamra mdaqqsa bi sfond baxx ta' mużika Afrikana, fil-preżenza tad-diversi ritratti ta' xenarji, annimali u individwi tribali, bħal ħassejt l-istess emozzjonijiet li qanqlu l-ewwel pijunieri bis-sejbiet tagħhom u ma qgħadtx bi kwieti qabel irnexxieli niltaqa' mal-fotografu nnifsu. Guido Bonett huwa fotografu rinomat ħafna għar-ritratti tiegħu dwar in-natura. Din id-darba, permezz ta' sett ta' ritratti mill-aktar interessanti, huwa rnexxielu jaqsam mal- pubbliku l-esperjenzi indimentikabbli li għadda minnhom matul il-vjaġġ ta' madwar 5000 kilometru fin-nofsinhar tal-Afrika. "Minn dejjem kelli xewqa kbira li xi darba mmur l-Afrika u kont ilni naqra ħafna kotba u nara diversi dokumentarji dwarha. Jekk inti dilettant tal-annimali u tal-fotografija bilfors trid tmur l-Afrika xi darba jew oħra, ma tistax taħrab minnha! Madanakollu kellhom jgħaddu 53 sena qabel kelli ċ-ċans nagħmilha." Meta Guido flimkien mal-mara, mat-tifla u ma' xi ħbieb tiegħu iddeċidew li jagħmlu dan il-pass, huma għażlu li jgħixu din l-avventura kemm jista' jkun viċin il-polz tan-natura... "Żorna n-Namibia, l-Botswana u z-Zambia fejn apparti għal erbat ijiem li qattajna f'lukanda żgħira biex inkunu nistgħu ninħaslu sew, il-biċċa l-kbira tal-vjaġġ għamilnih bil-mixi, bit-trakk u fil-għaxija konna nikkampjaw f'postijiet differenti. Minbarra li dan hu mod irħas kif tivvjaġġa, x'hemm isbaħ milli tistenbaħ fil-għodu u hekk kif tiftaħ it-tinda u toħroġ barra, issib ruħek imdawwar b'dak il-ġmiel tan-natura u b'dawk l-annimali?" Imma kemm hu għaqli li tivvjaġġa hekk f'inħawi bħal dawn fejn ma tafx ma' xhiex jew ma' min ser tiltaqa'? "Flimkien magħna kien hemm żewġ gwidi tal-lokal li letteralment kienu enċiklopedija sħiħa tal- annimali u n-nies tal-post. Kien hemm diversi mumenti eċċitanti imma dejjem ħassejna ruħna f'idejn tajbin magħhom. L-aktar ħaġa importanti hija li titgħallem tirrispetta lill-ambjent tal-madwar u tagħraf il-limiti imposti minnu. Fil-għodu konna nimxu fis-savana jew fil-gunġla u ġieli anki vvjaġġajna fuq ix-xmajjar. Għadni ma nistax nimmaġina mumenti isbaħ minn dawk fejn inti tkun miexi u madwarek hemm dawk l-annimali li qabel tkun rajthom biss fil-kotba jew fil-filmati filwaqt li din id-darba m'hemm xejn bejnek u bejnhom! B'ġiraffi, żebri, iljunfanti u b'kull xorta ta' annimal jaqsmu minn quddiemek taħseb li qiegħed fil-ġenna tal-art. Xorta waħda trid toqgħod b'sebgħa għajnejn għall-predaturi bħall-iljuni u t-tigri. B'kapaċità mill-aqwa, l-gwidi tagħna kienu jiflu r-riħ biex ma jippermettux li dan jiġi minn warajna u b'hekk dawn l- annimali ma jxommunix. Għalkemm ġieli ġew drabi fejn smajna l-għajta tagħhom u ma stajnix nidentifikaw mill-ewwel fejn kienu qegħdin ... hemmhekk tħoss daqsxejn l-għaraq ixoqq għalik – u mhux bis-sħana biss! Ġurnata oħra waqt li konna għaddejjin fuq kenura baxxa ħafna, quddiemna minn taħt l-ilma, jitfaċċa ippoppotamu kbir daqs xarabank. Jiena tbellaħt bil-preżenza tiegħu u ppruvajt neħodlu erbgħa ritratti. Imma x'tieħu? Daqs kemm beżgħu l-mara u t-tifla, tant bdew jiċċaqalqu li ma ġienix wieħed tajjeb! Min-naħa l-oħra hekk kif jaqa' d-dlam l-istorja tinbidel ħafna u trid iżżomm ruħek protett u ġewwa taħt it-tinda. Konna rakkommandati biex jekk jista' jkun nevitaw li noħorġu barra wara ċertu ħinijiet. Jekk veru jkun hemm tali bżonn li trid toħroġ bilfors, kellna noħorġu speċi ta' torċa kbira mill-bieb tat-tinda u ndawwru d-dawl fuq il-madwar qabel nixirfu barra. Jekk naraw għajnejn ħodor ileqqu lura aktarx tkun xi gazella jew xi zebra u allura mhux daqshekk problema. Imma jekk minflok jidhru għajnejn ħomor, kellna nerġgħu nidħlu lura l-ġewwa fil-kamp għax dak hu sinjal ta' predatur." Matul dan il-vjaġġ Guido u l-grupp tiegħu ltaqgħu ukoll ma' żewġ tribujiet partikolari. Kont kurjuża kif irnexxielu jieħu ritratti tagħhom daqshekk mill-qrib. "Iltqajna mat-tribù tal-Himba u ma' dak tas-San Bushmen. Dawn jgħixu f'parks nazzjonali kbar ferm u huma mdorrijin sewwa bit-turisti li jżuruhom. Sa ftit tas-snin ilu dawn iż-żewġ tribujiet kienu jiġu maqtula bla ħniena biex tittieħed l-art li jgħixu fuqha. Iżda matul is-snin dawn għarrfu jużaw it-turiżmu bħala attrazzjoni lejhom u b'hekk dan iggarantilhom protezzjoni. Il-Himba jgħixu fid-deżert Namib u huma tribu pastorali peress li jrabbu ngħaġ, baqar u mogħoż biex permezz tagħhom ikollhom il-ħalib u l-laħam. Huma jimxu minn post għall-ieħor bil-merħliet tagħhom. L-aktar ħaġa li laqtitni dwar dawn in-nies kienet is-sbuħija u l-eleganza tagħhom. Huma nies twal ħafna, kollha madwar 6 piedi. Il-Himba, inkluż in-nisa, jqaxxru xagħrhom iżda mbagħad jilbsu parrokka li jaħdmu huma stess. Ma' ġisimhom jidilku taħlita magħrufa bħala 'otjize' magħmula mix-xaħam tal-annimali u mill-kulur okra. Flimkien ma' taħlita oħra tfuħ, din il-prattika tagħtihom kulur ħamrani filwaqt li tipproteġihom mix-xemx u mill-insetti. Min-naħa l-oħra s-San Bushmen huma nomadi. Jinsabu fil-Botswana u jgħixu permezz tal-kaċċa u billi jiġbru l-ħxejjex. Dawn in-nies huma pjuttost qosra u ma jrabbux annimali. Apparti li lagħqtitni d-diversità mit-tribù l-ieħor kemm f'dehrithom u fl-istil ta' ħajja li jgħixu, fihom apprezzajt ir-rispett u l-għerf kbir li huma għandhom lejn in-natura. Permezz ta' sempliċi qaws u vleġġa jaqbdu biss dak li għandhom bżonn għall-għixien tagħhom. Barra minn hekk għandhom ħila fenomenali li jużaw kull pjanta li hemm tikber fil-madwar fostom għall-ikel, ilma, mediċina jew sapun. Finalment impressjonatni ferm is-sempliċità li jgħixu fiha ż-żewġ tribujiet li madanakollu ma jgħixux ħajja fqira u huma nies kuntenti ferm bl-istil tal-ħajja tagħhom." Imma esperjenza bħal din, xi tħalli fik? "Tħallilek virus jismu afrikanajtis u tkun trid terġa' tmur," qalli Guido waqt li beda jitbissem. "Is-sena d-dieħla beħsiebna nżuru t-Tanzania, il-Kenya u forsi Mozambique. Daqs kemm affaxxinatni din l-art, fl-Afrika nħoss li ħallejt parti minn qalbi, minn moħħi u minn ruħi. Permezz tar-ritratti tiegħi xtaqt naqbad l-ispirtu globali tad-dinja meraviljuża tagħna u mhux tal-Afrika biss. Imma fuq kollox ridt nuri kemm l-Afrika hi kontinent sabiħ, kemm għandha natura mponenti u kemm huma attraenti niesha. L-aktar ritratt għal qalbi huwa dak tal-iljunfant bl-isfond tax-xemx nieżla li jiena ħadt ftit minuti biss qabel kellna niskappaw bil-ġiri taħt it-tined! Iqanqalni għax b'mod ċar jirnexxielu jispjega l-purezza u l-ħlewwa ta' natura mhux mittiefsa li bħala bniedem iġġiegħlek tħossok umiljat ħdejn dak il-kobor kollu." (Dan l-artiklu ġie ppubblikat fit-Torċa tat-13 ta' Ġunju 2010) Torċa
IL-FOTOGRAFU TAN-NATURA